**DĖL SUTIKIMO REORGANIZUOTI ROKIŠKIO R. PANDĖLIO PRADINĘ MOKYKLĄ, PRIJUNGIANT JĄ PRIE ROKIŠKIO R. PANDĖLIO GIMNAZIJOS**

2018 m. vasario 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99 straipsnio 1 ir 2 dalimis, 2.101 ir 2.103 straipsniais, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 4, 7 punktais, 4 dalimi, 14 straipsniu, Lietuvos Respublikos švietimo įstatymo 44 straipsniu, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendruoju planu, patvirtintu Rokiškio rajono savivaldybės tarybos 2016 m. balandžio 29 d. sprendimu Nr. TS-108 ir atsižvelgdama į Rokiškio r. Pandėlio pradinės mokyklos 2018 m. vasario 6 d. raštą Nr. SD (1.10)-09, Rokiškio rajono savivaldybės taryba

n u s p r e n d ž i a:

1. Sutikti, kad biudžetinė įstaiga Rokiškio r. Pandėlio pradinė mokykla iki 2018 m. liepos 31 d. būtų reorganizuota, prijungiant ją prie Rokiškio r. Pandėlio gimnazijos.

2. Nustatyti, kad:

2.1. reorganizavimo tikslas – racionalizuoti Rokiškio r. Pandėlio pradinės mokyklos ir Rokiškio r. Pandėlio gimnazijos valdymą, užtikrinant kokybišką gimnazijai priskirtų funkcijų vykdymą, siekiant geresnės ugdymo kokybės bei  efektyvesnio išteklių naudojimo;

2.2. reorganizavimo būdas – prijungimas;

2.3. reorganizuojama biudžetinė įstaiga – Rokiškio r. Pandėlio pradinė mokykla, kodas 301843654, mokyklos adresas – Panemunio g. 25A, Pandėlys, Rokiškio r.;

2.4. reorganizavime dalyvaujanti biudžetinė įstaiga – Rokiškio r. Pandėlio gimnazija, kodas 301843565, adresas – Panemunio g. 25, Pandėlys, Rokiškio r.;

2.5. po reorganizavimo veiksianti biudžetinė įstaiga – Rokiškio r. Pandėlio gimnazija, kuri vykdys ikimokyklinio, priešmokyklinio, pradinio, pagrindinio ugdymo programas, akredituotą vidurinio ugdymo programą, neformaliojo vaikų švietimo programas ir įgyvendins ugdymo turinį pagal Lietuvos Respublikos švietimo ir mokslo ministro patvirtintus Bendruosius ugdymo planus ir Bendrąsias programas;

2.6. po reorganizavimo veiksiančios Rokiškio r. Pandėlio gimnazijos savininko teises ir pareigas įgyvendins Rokiškio rajono savivaldybės taryba.

3. Įpareigoti:

3.1. Rokiškio r. Pandėlio pradinės mokyklos direktorių:

3.1.1. Lietuvos Respublikos biudžetinių įstaigų įstatymo nustatyta tvarka iki 2018 m. kovo 9 d. parengti Rokiškio r. Pandėlio pradinės mokyklos reorganizavimo, prijungiant ją prie Rokiškio r. Pandėlio gimnazijos, sąlygų aprašą (toliau – Aprašas);

3.1.2. Aprašą vieną kartą viešai paskelbti Rokiškio r. Pandėlio pradinės mokyklos interneto svetainėje iki 2018 m. kovo 13 d.;

3.1.3. Aprašą ne vėliau kaip pirmą viešo paskelbimo apie jo parengimą dieną pateikti Juridinių asmenų registrui;

3.1.4. iki 2018 m. kovo 13 d. raštu pranešti visiems biudžetinės įstaigos kreditoriams apie reorganizavimo sąlygų aprašo parengimą;

3.1.5. Lietuvos Respublikos švietimo įstatymo 44 straipsnio 5 dalies nustatyta tvarka pranešti mokiniams, ugdytinių tėvams (globėjams, rūpintojams) apie numatomą reorganizavimą;

3.1.6. Lietuvos Respublikos teisės aktų nustatyta tvarka įspėti Rokiškio r. Pandėlio pradinėje mokykloje ir Kazliškio ikimokyklinio ir pradinio ugdymo skyriuje dirbančius darbuotojus dėl darbo sąlygų pasikeitimo, atlikti visus su darbo santykiais susijusius juridinius veiksmus.

3.2. Rokiškio r. Pandėlio gimnazijos direktorių:

3.2.1. Aprašą vieną kartą viešai paskelbti Rokiškio r. Pandėlio gimnazijos interneto svetainėje iki 2018 m. kovo 13 d.;

3.2.2. parengti naujos redakcijos Rokiškio r. Pandėlio gimnazijos nuostatų projektą iki 2018 m. kovo 13 d. ir jį viešai paskelbti Rokiškio r. Pandėlio gimnazijos interneto svetainėje.

4. Nustatyti, kad Rokiškio rajono savivaldybės administracijos Švietimo skyrius yra atsakingas už šio sprendimo įgyvendinimą.

5. Paskelbti šį sprendimą Rokiškio rajono savivaldybės interneto svetainėje ir Teisės aktų registre.

Šis sprendimas per vieną mėnesį gali būti skundžiamas Regionų administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL SUTIKIMO REORGANIZUOTI ROKIŠKIO R. PANDĖLIO PRADINĘ MOKYKLĄ, PRIJUNGIANT JĄ PRIE ROKIŠKIO R. PANDĖLIO GIMNAZIJOS“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – sutikti, kad biudžetinė įstaiga Rokiškio r. Pandėlio pradinė mokykla iki 2018 m. liepos 31 d. būtų reorganizuota, prijungiant ją prie Rokiškio r. Pandėlio gimnazijos; įpareigoti Rokiškio r. Pandėlio pradinės mokyklos ir Rokiškio r. Pandėlio gimnazijos direktorius atlikti veiksmus, susijusius su Rokiškio r. Pandėlio pradinės mokyklos reorganizavimu.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos civilinis kodeksas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Mokyklų, vykdančių formaliojo švietimo programas, tinklo kūrimo taisyklės, patvirtintos Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrasis planas, patvirtintas Rokiškio rajono savivaldybės tarybos 2016 m. balandžio 29 d. sprendimu Nr. TS-108.

**Sprendimo projekto esmė.**

Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrajame plane, patvirtintame Rokiškio rajono savivaldybės tarybos 2016 m. balandžio 29 d. sprendimu Nr. TS-108, buvo numatyta 2018 m. reorganizuoti Rokiškio r. Pandėlio pradinę mokyklą, prijungiant ją prie Rokiškio r. Pandėlio gimnazijos (dėl mažėjančio mokinių skaičiaus). Šis sprendimas buvo suderintas su abiejų įstaigų bendruomenėmis. Rokiškio r. Pandėlio pradinė mokykla 2018 m. vasario 6 d. pateikė raštą Nr. SD (1.10)-09, kuriuo išreiškė pritarimą dėl šios įstaigos reorganizavimo. Rokiškio r. Pandėlio pradinės mokyklos (turinčios Kazliškio ikimokyklinio ir pradinio ugdymo skyrių) reorganizavimas bus baigtas 2018 m. liepos 31 d. Rokiškio r. Pandėlio gimnazija iki 2018 m. rugpjūčio 1 d. bus pertvarkyta: įsteigtas Kazliškio ikimokyklinio ir pradinio ugdymo skyrius; pradėtos vykdyti ikimokyklinio, priešmokyklinio ir pradinio ugdymo programos.

**Galimos pasekmės, priėmus siūlomą tarybos sprendimo projektą:**

**teigiamos** – Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano, patvirtinto Rokiškio rajono savivaldybės tarybos 2016 m. balandžio 29 d. sprendimu Nr. TS-108, įgyvendinimas.

 **neigiamos** – nenumatyta.

**Kokia sprendimo nauda Rokiškio rajono gyventojams.**

Racionalizuotas Rokiškio r. Pandėlio pradinės mokyklos ir Rokiškio r. Pandėlio gimnazijos valdymas, užtikrinant kokybišką gimnazijai priskirtų funkcijų vykdymą, siekiant geresnės ugdymo kokybės bei  efektyvesnio išteklių naudojimo.

**Finansavimo šaltiniai ir lėšų poreikis**.

Sprendimui įgyvendinti papildomų savivaldybės lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo skyriaus vedėjo pavaduotoja Rita Elmonienė